Austraalia kunstnike kogukond otsustas moodustada ühisrinde ühe fotograafi kaitseks, kelle näitus paljastest lastest kinni pandi.
Politsei keelas kohaliku kunstniku Bill Hensoni näituse ära juba enne seda, kui see ametlikult avatuks sai, sest mees kavatses üles riputada terve hulga fotosid paljastest 12-13aastastest, kirjutab FoxNews.
Näitus pandi kinni kuna mitu kriitikut tituleeris näituse avalikuks pornograafiaks.
Austraalia peaminister Kevin Rudd märkis, et plaanitav näitus oli absoluutselt tülgastav ning fotodel puudus igasugune kunstiline väärtus, vahendab Sky News.
Kohaliku kunstnike kogukonna sõnul on aga selline ära keelamine täiesti ennekuulmatu. "Peaminister ise kutsus meid Canberrasse ja nüüd kahtleb ta ühe suurima Austraalia kunstniku loomingu kunstipärasuses," ei suuda kunstnikud asjaga leppida.
Endise Canberras asuva rahvusgalerii direktori Betty Churcheri sõnul olid Hensoni fotod paljastest lastest koguni "jahmatavalt kaunid" ning ka tema kinnitusel on kõnealused kunstiteosed pornograafiast kaugel.
Churcheri sõnul mindi ära keelamisega liiga kaugele ning sellist tsensuuri ei tohiks tänapäeval olla.